****

**Laisvės gynėjų diena Kauno IX forto muziejuje**

Prieš trisdešimt dvejus metus – 1991 m. sausio 13-ąją – tūkstančiai žmonių apgynė atkurtą Lietuvos Nepriklausomybę. Drąsos, ryžto, vilties, pasiaukojimo ir pergalės kupinas akimirkas Kauno IX forto muziejus kviečia prisiminti drauge. **2023 m. sausio 13 d. Kauno IX forto memorialiniame komplekse (Žemaičių pl. 71, Kaunas) vyks Laisvės gynėjų dienai skirtas renginys**.

**PROGRAMA:**

* Nuo 15.00 val. akcija LAISVĖS ŠVIESAI – apkasų žvakių Ukrainos kariams dirbtuvės
* 16.00 val. ATMINIMO LAUŽO uždegimas

**Akcija LAISVĖS ŠVIESAI**

Prisimenant nelengvą Lietuvos laisvės išsaugojimo kelią, mokyklas, bendruomenes, įmones, pavienius asmenis kviečiame susitelkti ir prisidėti prie Ukrainos laisvės kovos – dalyvauti apkasų žvakių Ukrainos kariams dirbtuvėse.

Akcijoje LAISVĖS ŠVIESAI norinčių dalyvauti **mokyklų ir bendruomenių (daugiau nei 15 žmonių, atvykstančių vienu metu) išankstinė registracija vyksta el. paštu** ***muziejus@9fortomuziejus.lt***. Registruojantis reikia nurodyti įstaigos / bendruomenės pavadinimą, atvykstančių dalyvių skaičių, planuojamą atvykimo laiką ir registruojančio asmens telefono numerį.

Iki pat Sausio 13-osios Kauno IX forto muziejuje **renkamos apkasų žvakėms gaminti reikalingos priemonės: žvakės, vaškas, parafinas ir skardinės** (tokio dydžio, kad tilptų kariui į kišenę, išplautos, nuimtomis etiketėmis). Dirbtuvių dalyvių taip pat prašome atsinešti šių priemonių.

**ATMINIMO LAUŽAS**

16.00 val. uždegsime Laisvės gynėjams atminti skirtą laužą, kurio liepsnos skleis šilumą, vienybę, bendrystę, kvies susiburti ir prisiminti.

Tegul Sausio 13-osios atminimo laužai padeda įžiebti vilties ir laisvės šviesą!

*Renginys viešas, bus filmuojama ir fotografuojama. Dalyvaudami renginyje sutinkate būti matomi renginio nuotraukose, vaizdo įrašuose ir esate informuoti, kad šios nuotraukos, vaizdo įrašai gali būti skelbiami viešai.*

Organizatorius – Kauno IX forto muziejus

Partneris – UAB „Jakelio žvakės“